b'\n_START_ARTICLE_\nDanijos\xe2\x80\x93Lietuvos santykiai\n_START_PARAGRAPH_\nTarptautiniai Danijos\xe2\x80\x93Lietuvos santykiai u\xc5\xbemegzti 1919 m. saus\xc4\xaf, Danijai de facto pripa\xc5\xbeinus Lietuvos nepriklausomyb\xc4\x99. Kita vertus, de facto pripa\xc5\xbeinimas sek\xc4\x97 tik 1921 m. rugs\xc4\x97jo 30 d._NEWLINE_Abi \xc5\xa1alys yra Jungtini\xc5\xb3 Taut\xc5\xb3, ES, NATO, EBPO, Baltijos J\xc5\xabros Valstybi\xc5\xb3 Tarybos nar\xc4\x97s._NEWLINE_Lietuvos ambasador\xc4\x97 Danijai Gint\xc4\x97 Bernadet\xc4\x97 Damu\xc5\xa1is reziduoja Kopenhagoje, tuo tarpu Vilniuje reziduoja Danijos ambasadorius Lietuvai Danas Edis Frederiksenas, yra paskirtas ir gynybos ata\xc5\xa1\xc4\x97 plk. Nielsas Henrikas Johansenas. _NEWLINE_1991 m. vasario 28 d. Danija tapo antr\xc4\x85ja suverenia valstybe, pripa\xc5\xbeinusia Lietuvos valstybingum\xc4\x85. T\xc4\x85 dien\xc4\x85 Danijos ir Lietuvos u\xc5\xbesienio reikal\xc5\xb3 ministrai pasira\xc5\xa1\xc4\x97 bendr\xc4\x85 protokol\xc4\x85, kuriuo \xc4\xafsipareigojama, esant palankiai galimybei, atkurti diplomatinius santykius. Vis d\xc4\x97lto dar 1990 m. vasar\xc4\x85 Danijoje lank\xc4\x97si Lietuvos ministr\xc4\x97 pirminink\xc4\x97 Kazimiera Prunskien\xc4\x97, kur tuome\xc4\x8dio u\xc5\xbesienio reikal\xc5\xb3 ministro Uffe Ellemann-Jensen buvo priimta kaip oficiali nepriklausomos valstyb\xc4\x97s atstov\xc4\x97 su visais protokoliniais oficialaus vizito atributais. Danijos vyriausyb\xc4\x97 pritar\xc4\x97 ir materialiai par\xc4\x97m\xc4\x97 Baltijos Informacinio biuro atidarym\xc4\x85 Kopenhagoje 1990 met\xc5\xb3 ruden\xc4\xaf, taip tapdama pirm\xc4\x85ja Vakar\xc5\xb3 Europos valstybe, atidariusi tokio pob\xc5\xabd\xc5\xbeio Baltijos \xc5\xa1ali\xc5\xb3 \xc4\xafstaig\xc4\x85. 1991 m. rugpj\xc5\xab\xc4\x8dio 26 d. oficialiai atkurti diplomatiniai santykiai. Tais pa\xc4\x8diais metais Kopenhagoje atidaryta ambasada._NEWLINE_Bendravimas su Danijos politikais vyksta ir per Tarpparlamentini\xc5\xb3 ry\xc5\xa1i\xc5\xb3 su \xc5\xa0iaur\xc4\x97s Europos \xc5\xa1alimis Seimo grup\xc4\x99 (dabartin\xc4\x97 pirminink\xc4\x97 \xe2\x80\x93 TS-LKD nar\xc4\x97 Rasa Juknevi\xc4\x8dien\xc4\x97).\n_START_SECTION_\nSantyki\xc5\xb3 istorija\n_START_PARAGRAPH_\nDar LDK laikais abi \xc5\xa1alys palaik\xc4\x97 prekybinius ry\xc5\xa1ius, ta\xc4\x8diau jais apsiribojo. Tik 1701-1725 m. vykusio \xc5\xa0iaur\xc4\x97s karo metu Abiej\xc5\xb3 Taut\xc5\xb3 Respublika, i\xc5\xa1vien su Rusija ir Danija kovojo prie\xc5\xa1 \xc5\xa0vedij\xc4\x85.\n_START_SECTION_\n1919-1940 m. laikotarpis\n_START_PARAGRAPH_\nNors Danija Lietuv\xc4\x85 de jure pripa\xc5\xbeino tik 1921 m., santykiai u\xc5\xbemegzti dar 1919 m., kai sausio m\xc4\x97nes\xc4\xaf Kopenhagoje lank\xc4\x97si Lietuvos u\xc5\xbesienio reikal\xc5\xb3 ministras Augustinas Voldemaras. \xc5\xa0is pirmasis auk\xc5\xa1to lygio vizitas \xc5\xa1ali\xc5\xb3 istorijoje l\xc4\x97m\xc4\x97 tai, kad Danijoje buvo paskirtas Lietuvos valstyb\xc4\x97s atstovas (juo tapo Jurgis Savickis, taip pat akredituotas Norvegijai ir \xc5\xa0vedijai) ir taip de facto Lietuvos valstybingumas buvo pripa\xc5\xbeintas. _NEWLINE_Tarpukariu tarp valstybi\xc5\xb3 santykiai intensyviausi buvo 1919-1923 m. V\xc4\x97liau nutarta diplomatinio atstovavimo svorio centr\xc4\x85 perkelti \xc4\xaf Stokholm\xc4\x85. Tenyk\xc5\xa1t\xc4\x97 atstovyb\xc4\x97 taip pat deng\xc4\x97 Danij\xc4\x85 ir Norvegij\xc4\x85. 1923-1928 m. Kopenhagoje vis dar veik\xc4\x97 konsulatas, kuris v\xc4\x97liau buvo u\xc5\xbedarytas._NEWLINE_1921 met\xc5\xb3 bir\xc5\xbeelio m\xc4\x97nes\xc4\xaf Danij\xc4\x85 paskyr\xc4\x97 savo konsulu (v\xc4\x97liau - laikinuoju reikal\xc5\xb3 patik\xc4\x97tiniu) Erik Andreas Biering. Juo pareigose i\xc5\xa1buvo iki 1930 met\xc5\xb3. 1930-38 m. Danijos reikal\xc5\xb3 patik\xc4\x97tiniu Lietuvoje buvo Sven Peter Duurloo. Tre\xc4\x8diajame de\xc5\xa1imtmetyje Klaip\xc4\x97doje ir \xc5\xa0iauliuose kur\xc4\xaf laik\xc4\x85 veik\xc4\x97 Danijos konsulatai, daugiausiai buvo bendradarbiaujama \xc5\xbeem\xc4\x97s \xc5\xabkio ir transporto srityse.\n_START_SECTION_\nSantykiai okupacij\xc5\xb3 metais\n_START_PARAGRAPH_\nSovietin\xc4\x97 Lietuvos okupacija nutrauk\xc4\x97 santykius tarp Lietuvos ir Danijos. Sovietin\xc4\x97s okupacijos metais Danija nepripa\xc5\xbeino Baltijos valstybi\xc5\xb3 Soviet\xc5\xb3 S\xc4\x85jungos dalimi.\n_START_SECTION_\nSantykiai tarp atkurtos Lietuvos Respublikos ir Danijos (1991-dabar)\n_START_PARAGRAPH_\nDanija tapo antr\xc4\x85ja suverenia valstybe, pripa\xc5\xbeinusia Lietuvos nepriklausomyb\xc4\x99. Tai ji padar\xc4\x97 t\xc4\x85 pat\xc4\xaf m\xc4\x97nes\xc4\xaf kaip Islandija. Dar 1991 m. Kopenhagoje atidaryta Lietuvos ambasada, 1991 met\xc5\xb3 antroje pus\xc4\x97je atidaryta ir Danijos ambasada Lietuvoje. Dar 1991 m. Danija prad\xc4\x97jo Lietuvai teikti karin\xc4\x99 param\xc4\x85. Tarp \xc5\xa1ali\xc5\xb3 pasira\xc5\xa1ytas gynybinis bendradarbiavimas. Abiej\xc5\xb3 \xc5\xa1ali\xc5\xb3 kariuomen\xc4\x97s bendradarbiauja misijose Irake, Kosove ir Afganistane.1993 m. kovo 17 d. Algirdo Brazausko pirmasis u\xc5\xbesienio vizitas buvo surengtas \xc4\xaf Danij\xc4\x85, kovo 18 d. aplankant Islandij\xc4\x85._NEWLINE_Danijoje 2003 m. gegu\xc5\xbe\xc4\x97s 2 d. taip pat lank\xc4\x97si tuometis prezidentas Rolandas Paksas, 2016 m. \xe2\x80\x93 prezident\xc4\x97 Dalia Grybauskait\xc4\x97, o 2005 m. gegu\xc5\xbe\xc4\x97s 2 d. bei 2008 m. baland\xc5\xbeio 9 d. Lietuvoje lank\xc4\x97si Danijos ministras pirmininkas Anders Fogh Rasmussen. Buvo planuotas Danijos princes\xc4\x97s Marry vizitas \xc4\xaf Lietuv\xc4\x85, kuris ne\xc4\xafvyko d\xc4\x97l princo Henriko mirties._NEWLINE_Danijoje veikia nema\xc5\xbea Danijos lietuvi\xc5\xb3 bendruomen\xc4\x97 (2017 m. duomenimis, Danijoje gyveno 12 714 lietuvi\xc5\xb3).\n_START_SECTION_\n\xc5\xa0vietimo mainai\n_START_PARAGRAPH_\nProfesini\xc5\xb3 mokykl\xc5\xb3, kolegij\xc5\xb3 ir universitet\xc5\xb3 studentai i\xc5\xa1 Lietuvos turi galimyb\xc4\x99 vykti \xc4\xaf Danijos \xc4\xafstaigas \xc5\xa1vietimo, sta\xc5\xbeavimosi mainams. Danijos universitetai yra populiarus pasirinkimas tarp lietuvi\xc5\xb3 abiturient\xc5\xb3.\n_START_SECTION_\nEkonominiai mainai\n_START_PARAGRAPH_\n2016 m. duomenimis, prekybos apyvarta tarp Lietuvos ir Danijos siekia 1,02 mlrd. eur\xc5\xb3 ir yra 16-a pagal dyd\xc4\xaf. Dominuoja eksportas i\xc5\xa1 Lietuvos. Importuojamos ma\xc5\xa1inos ir mechaniniai \xc4\xafrenginiai, j\xc5\xb3 dalys (25,4%), cheant\xc5\xbeeminio transporto priemon\xc4\x97s, j\xc5\xb3 dalys ir reikmenys (10,2%), \xc4\xafvair\xc5\xabs chemijos produktai (7,9\xc2\xa0%), elektros ma\xc5\xa1inos ir \xc4\xafrenginiai bei j\xc5\xb3 dalys, garso \xc4\xafra\xc5\xa1ymo ir atk\xc5\xabrimo aparatai (4,5%), plastikai ir j\xc5\xb3 dirbiniai (3,9\xc2\xa0%)._NEWLINE_Pagal tiesiogines investicijas Danija yra 8-a \xe2\x80\x93 yra investavusi 591,06 mln. EUR._NEWLINE_2015 m. Lietuv\xc4\x85 aplank\xc4\x97 24,4 t\xc5\xabkst. turist\xc5\xb3 i\xc5\xa1 Danijos.\n_START_SECTION_\nLietuvi\xc5\xa1k\xc5\xb3 ordin\xc5\xb3 kavalieriai\n_START_PARAGRAPH_\nI\xc5\xa1 viso 67 Lietuvos valstybiniai apdovanojimai suteikti Danijos pilie\xc4\x8diams.'